
A V I Z 

asupra 
Propunerii legislative privind acordarea unui sprijin material pentru nou-născuţi şi încurajarea prezentării la consultaţiile prenatale
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre avizare, cu propunerea legislativă privind acordarea unui sprijin material pentru nou-născuţi şi încurajarea prezentării la consultaţiile prenatale trimisă cu adresa nr. Plx. 225 din 9 martie 2015, înregistrată în cadrul Comisiei juridice sub nr.4c-11/371/2015 din 10 martie 2015.

Camera Deputaţilor este Cameră decizională, conform dispoziţiilor art. 75 alin. (1) şi (3) din Constituţia României, republicată, şi ale art. 92 alin. (9) pct. 1 din Regulamentul Camerei Deputaţilor, republicat.
Senatul a respins propunerea legislativă în şedinţa din data de 4 martie 2015, în calitate de primă Cameră sesizată. 

Consiliul Legislativ a avizat favorabil propunerea legislativă, prin avizul transmis prin adresa cu nr. 1155 din data de 13.10.2014.
Iniţiativa are ca obiect de reglementare acordarea unui sprijin material pentru nou-născuţi constând în produse de îmbrăcăminte şi îngrijire la valoarea indicatorului social de referinţă. Potrivit noilor dispoziţii, acest drept se va acorda o singură dată la ieşirea din spital sau la eliberarea certificatului de naştere doar dacă mama s-a prezentat la consultaţiile prenatale.
În şedinţa din data de 19 mai 2015, potrivit art. 61 din Regulamentul Camerei Deputaţilor, republicat,  membrii Comisiei juridice, de disciplină şi imunităţi au examinat actul normativ supus avizării, expunerea de motive şi avizul Consiliului legislativ.
În urma dezbaterilor, Comisia juridică, de disciplină şi imunităţi a hotărât, în unanimitate, să acorde aviz favorabil propunerii legislative.
Potrivit dispoziţiilor art. 73 din Constituţia României, republicată, prin obiectul său de reglementare, propunerea de act normativ se încadrează în categoria legilor ordinare.

